РЕШЕНИЕ НА КОМИСИЯТА
от 25 април 2007 година
за изтегляне от пазара на царевицата Bt176 (SYN-EV176-9) и производните ѝ продукти
(нотифицирано под номер C(2007) 1804)
(само текстът на английски език е автентичен)
(2007/304/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи (1), и по-специално член 8, параграф 6 и член 20, параграф 6 от него,
като има предвид, че:
(1)
Царевицата Bt176 (SYN-EV176-9) е била разрешена съгласно Директива 90/220/EИО на Съвета от 23 април 1990 г. относно съзнателното въвеждане на генетично променени организми в околната среда (2) с Решение 97/98/EО на Комисията от 23 януари 1997 г. относно пускането на пазара на генетично модифицираната царевица (Zea mays L.), претърпяла комбинирано модифициране, което ѝ придава свойства на инсектицид, заради гена Bt-ендотоксин и по-добра поносимост към хербицида глюфосинат-амониум съгласно Директива 90/220/ЕИО на Съвета (3). Директива 90/220/ЕИО бе преработена и отменена с Директива 2001/18/ЕО.
(2)
Разрешението бе основано на съответните становища на Научния комитет по храненето на животните, създаден с Решение 76/791/ЕИО на Комисията (4), на Научния комитет по храните, създаден с Решение 95/273/ЕО на Комисията (5), и на Научния комитет по пестицидите, създаден с Решение 78/436/ЕИО на Комисията (6).
(3)
Царевицата SYN-EV176-9 и производните ѝ продукти бяха след това означени като съществуващи продукти от Syngenta Crop Protection AG (наричана по-долу „нотификаторът“) съгласно член 8, параграф 1 и член 20, параграф 1 от Регламент (ЕО) № 1829/2003 (наричан по-долу „регламентът“) и бяха вписани в регистъра на Общността за генетично модифицираните храни и фуражи. Нотификацията обхваща храните, които се състоят, съдържат и/или са произведени от царевица SYN-EV176-9, хранителните добавки, произведени от царевица SYN-EV176-9, фуражите, които се състоят от и/или съдържат царевица SYN-EV176-9, фуражните суровини, произведени от царевица SYN-EV176-9 и добавките във фуражите, произведени от царевица SYN-EV176-9.
(4)
Нотификаторът на царевицата SYN-EV176-9 посочва в писмо до Комисията от 19 септември 2005 г., че продажбата на семена от царевица SYN-EV176-9 в Общността бе прекратена след сезона на сеитба през 2005 г.
(5)
Нотификаторът уведоми също така Комисията, че няма намерение да подава молба за подновяване на разрешителното за царевица SYN-EV176-9 по силата на регламента съгласно съответно член 8, параграф 4, член 11, член 20, параграф 4 и член 23. Следователно нито отглеждането, нито пускането на пазара на царевицата SYN-EV176-9 и производните ѝ продукти няма да бъдат разрешени в Общността след 18 април 2007 г.
(6)
Уместно е да се приемат мерки, за да се гарантира ефективното изтегляне от пазара на семена от самоопрашени линии и на хибриди, производни на царевицата SYN-EV176-9. Като последствие от липсата на семена всички продукти, производни на царевицата SYN-ENV176-9, се очаква да изчезнат от хранителната верига и хранителната верига на животните в разумен срок от време.
(7)
Тъй като нотификаторът прекрати продажбата на семена от царевица SYN-EV176-9 в Общността след сезона на сеитба през 2005 г., запасите от производни продукти на царевицата SYN-EV176-9 бяха изчерпани и не се очаква да бъдат пуснати на пазара след 18 април 2007 г. Все пак недоловими следи от генетично модифициран материал от царевица SYN-EV176-9 в храните или фуражите е възможно да останат за определен период от време.
(8)
Следователно е необходимо, от гледна точка на правната сигурност, да се предвиди преходен период, през който храните и фуражите да могат да съдържат подобен материал, без да бъдат смятани за нарушаващи член 4, параграф 2 или член 16, параграф 2 от регламента, ако това наличие е случайно или технически неизбежно.
(9)
Допустимият праг и уговореният период от време следва да се определят, като се вземе предвид необходимото време, докато ефективното изтегляне от пазара на семената даде своите резултати в цялата хранителна верига и хранителната верига на животните. Във всички случаи допустимият праг остава по-нисък от прага на етикетирането и проследяването, който не е повече от 0,9 %, така както е предвидено в регламента относно случайното или технически неизбежното наличие на генетично модифициран материал в храните и фуражите.
(10)
Вписванията в регистъра на Общността за генетично модифицираните храни и фуражи, така както е предвидено в член 28 от регламента, относно царевицата SYN-EV176-9 следва да се изменят, за да се вземе предвид настоящата директива.
(11)
Нотификаторът бе консултиран относно предвидените в настоящото решение мерки.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
За да се гарантира ефективното изтегляне от пазара на семена от самоопрашени линии и на хибриди, производни на царевицата SYN-EV176-9, с цел отглеждане, нотификаторът се съобразява с мерките, изложени в приложението.
В срок 6 месеца от датата на нотификация на настоящото решение нотификаторът представя на Комисията доклад относно изпълнението на мерките, изложени в приложението.
Член 2
Наличието на материал, който се състои, съдържа и/или е произведен от царевица SYN-EV176-9, в храни и фуражи, нотифицирани съгласно член 8, параграф 1 и член 20, параграф 1 от регламента, се допуска до 5 години след датата на нотификация на настоящото решение:
а)
при условие че това наличие е случайно или технически неизбежно; и
б)
в пропорция не повече от 0,9 %.
Член 3
Вписванията в регистъра на Общността за генетично модифицираните храни и фуражи, така както е предвидено в член 28 от регламента относно царевицата SYN-EV176-9, се изменят, за да се вземе предвид настоящото решение.
Член 4
Адресат на настоящото решение е Syngenta Crop Protection AG, P.O. Box 4002, Базел, Швейцария.
Съставено в Брюксел на 25 април 2007 година.